作者：李曾伯
词牌/韵律：沁园春

paragraphs: 紫金山前，铁骑围中，惟公尚知。
怅当时卯角，鱼犹同队，如今缟鬓，鸥已忘机。
故垒荒榛，群贤拱木，畴记官军夜战时。
不图见，独岁寒不改，老气犹奇。
嗟哉月驶舟移。
四十载光阴昨梦非。
叹荷薪弗克，祗惭弓冶，扃柴却扫，绝望簪圭。
菌短椿长，鷃微鹏巨，天分当然何足疑。
闻公里，有磻溪堪钓，盍亦云归。